Jon Kleppe


 
Jon Kleppe (født 14. august 1946 på Byrkjelo, Nordfjord) er en norsk sivilingeniør. Han er professor i reservoarteknikk ved Institutt for petroleumsteknologi og anvendt geofysikk (IPT) ved NTNU. Han var den første nordmann som tok doktorgraden innen petroleumsfeltet (1974).

Utdannelse 
Kleppe har sin utdannelse fra USA, der han tok en mastergrad i maskinteknikk ved South Dakota School of Mines & Technology i 1971.

Etter retur til Norge, som akkurat var blitt oljenasjon, fikk han stipend fra Norges forskningsråd for å videreutdanne seg innen petroleumsteknologi, og i 1974 fikk han sin doktorgrad, ph.d., i petroleumsteknologi (Petroleum Engineering) ved Texas A&M University, med avhandlingen Production of oil from fractured reservoirs by water displacement.

Karriere 
Tilbake i Norge ble han forskningsleder ved NTNFs Kontinentalsokkelkontor i 1974. I 1975 flyttet NTNFK fra Oslo til Trondheim og ble en uavhengig enhet, Institutt for Kontinentalsokkelundersøkelser (IKU), nå SINTEF Petroleumsforskning. Kleppe var forskningsleder her til 1978.

Etter tiden ved IKU, tok han imot et tilbud om en stilling i Saudi-Arabia. Der arbeidet han for et statlig oljeselskap i to og et halvt år, 1978–1981, som forskningsleder med tilknytning til universitet og industri.

I 1981 ble han ansatt som professor i petroleumsteknologi ved NTH (senere integrert i NTNU), som den første norske professor i reservoarteknikk. Han var instituttleder ved Institutt for petroleumsteknologi og anvendt geofysikk i nærmere 20 år, til 2013. Han var også dekan ved Bergavdelingen (senere integrert i Fakultet for ingeniørvitenskap og teknologi, NTNU) i perioden 1990–1996.

Han var medlem av Underdalsutvalget som utarbeidet NOU 1995:28. Denne ledet opp til opprettelsen av NTNU i 1996.

Undervisning 
Kleppe så tidlig nødvendigheten av å undervise på engelsk i petroleumsfagene. Dette fikk han gjennomslag for i 1993. I dag (2015) tilbyr IPT et internasjonalt masterstudium, med mer enn 50 prosent internasjonale studenter. 

Parallelt med denne internasjonaliseringen, har han tatt initiativ til samarbeid med en rekke land under utvikling, for at NTNU skulle kunne bidra til oppbygging av høyere utdanning innen petroleumsfagene. Dette gjelder blant annet Angola, Mosambik, Bangladesh og Tanzania. Instituttet får økonomisk støtte til dette arbeidet fra NORAD og industrien.

Kleppe har engasjert seg for gruppearbeid i undervisningen, og var i 2001 med på å sette i gang studentkurset «Eksperter i team», hvor fokus er på tverrfaglighet, samarbeidskompetanse og gruppeprosesser, tett knyttet til virkelige problemstillinger i industrien. 

I tillegg har han undervist i en rekke emner innen oljeutvinning og reservoarsimulering siden han ble ansatt ved NTH i 1981. Pr. november 2014 hadde han veiledet rundt 250 masterstudenter og 25 ph.d.-kandidater.

Forskning 

Etter at han ble ansatt som professor, har han hatt forskningsopphold i utlandet, blant annet som gjesteprofessor ved Stanford University, 1988–89, og gjesteforsker i Elf, 1996–97.

I 2006 fikk NTNU vertskapet for fire sentre for forskningsdrevet innovasjon. Kleppe har siden 2007 vært senterleder for ett av disse: Senter for integrerte operasjoner i petroleumsindustrien (IO Center). Integrerte operasjoner i olje- og gassindustrien involverer integrering av folk, organisasjoner, arbeidsprosesser og informasjonsteknologi. Senteret arbeider for å utvikle teknologi for bedre, tverrfaglig samarbeid innen reservoarstyring, boring, produksjonsoptimalisering, operasjoner og vedlikehold, logistikk og HMS. 

IO Center har hatt støtte fra Forskningsrådet og av industribedrifter i perioden 2006–2015, og har hatt omfattende forskningssamarbeid med andre institusjoner, blant annet Stanford University og TU Delft. Senteret mottok prisen IBM OCR Award to år på rad (2011 og 2012).

Senteret har etablert en årlig, internasjonal konferanse i Trondheim: IO Conference, med rundt 300 deltagere hvert år.

Medlemskap, verv og hedersbevisninger (utvalg) 
Kleppe er medlem av Norges Tekniske Vitenskapsakademi og Society of Petroleum Engineers.

I 2015 mottok han en pris fra Society of Petroleum Engineers (SPE): «SPE North Sea Distinguished Achievement for Petroleum Engineering Faculty».

Året før (2014) ble tildelt «Oilman of the year»-prisen av SPE Norge. I begrunnelsen het det blant annet: «Prisen ble i år delt ut til en person som gjennom sitt arbeid har innehatt en fundamental rolle i det å bygge opp mye av petroleumsindustrien i Norge til det den er blitt i dag».

Bibliografi 
Kleppe har vært medforfatter av flere bøker og undervisningskompendier, og en lang rekke artikler, mange av dem sammen med ph.d.-kandidater og masterstudenter.

Referanser

Kilder 
 Andersen, Ina (26. mai 2014) «Han er årets oljemann». tu.no (Teknisk Ukeblad)
 Carstens, Halfdan (2014) «Dedikert til utdanning». I: GEO, nr. 7 (og nettstedet geo365.no)
 Børresen, Anne K. (red.) og Jan Th. Kobberrød (red.) (2007) Bergingeniørutdanning i Norge gjennom 250 år. Trondheim, Tapir. ISBN 978-82-519-2213-5

Eksterne lenker 
 Kleppes profilside, NTNU
 Senter for integrerte operasjoner i petroleumsindustrien (IO Center)  (engelsk)

Professorer ved NTNU
Nordmenn knyttet til petroleumsvirksomheten
Personer fra Gloppen kommune
Fødsler i 1946